**Tudnivalók az ágazati alapvizsgáról**

A technikumban folyó szakmai oktatás a 9-10. évfolyamon megvalósuló **ágazati alapoktatásra** és a 11-13. évfolyamon zajló **szakirányú oktatásra** bontható.

Az ágazati alapoktatást lezáró ágazati alapvizsgára a 10. évfolyam végén kerül sor. A vizsgát az alapozó tantárgyakat oktató szaktanárok a központilag kiadott követelményrendszer alapján állítják össze.

Az ágazati alapvizsgára az a tanuló bocsátható, aki részt vesz az ágazati alapoktatásban.

**Az alapvizsga két részből áll**. A gazdálkodás-menedzsment ágazatban ez a két rész a következő:
- gazdasági **interaktív** alapvizsga
- gazdasági **gyakorlati** alapvizsga

**Gazdasági interaktív alapvizsga:**

A 60 perces vizsgarész feladatait a tanuló számítógépen oldja meg. A 20 kérdésből álló interaktív vizsga az alábbi témakörökből épül fel:

8 db kérdés a gazdaság működése és szereplői témában, 2 db kérdés ügyviteli, levelezési, kommunikációs ismeretek témában, 7 db kérdés a vállalkozások működése, adózási alapfogalmak témában, 3 db kérdés statisztika, adatkezelés témában.

A vizsgatevékenység akkor eredményes, ha a tanuló a megszerezhető összes pontszám legalább 40%-át elérte.

**A vizsgatevékenység aránya az ágazati alapvizsgán belül 40 %.**

**Gazdasági gyakorlati alapvizsga**
A 90 perces vizsgarészben a tanuló számítógépen legalább hat különböző feladatot old meg az alábbi feladattípusok közül:
• bizonylatokhoz kapcsolódó feladatok pl. bizonylat kitöltése,
• egyszerű statisztikai elemzési eszközök használata, statisztikai számítási feladatok a viszonyszámok és középértékek témakörből, kapott eredmények értelmezése,
• költségekkel, profittal kapcsolatos számítási feladatok,
• leltározás bizonylatainak kitöltése, összesítés elvégzése, leltározás eredményének megállapítása,
• hivatalos munkaügyi irat (munkaszerződés) kitöltése, tartalmi elemeinek azonosítása,
• levél írása,
• hivatalos levél készítése (megrendelés, ajánlat, meghívó), ügyfélkapu használata, elektronikus ügyintézés,
• kapcsolattartás szabályai üzleti partnerekkel.
A vizsgatevékenység akkor eredményes, ha a tanuló a megszerezhető összes pontszám legalább 40 %-át elérte.

**A vizsgatevékenység aránya az ágazati alapvizsgán belül: 60 %.**

A szakmai oktatásba való továbblépés feltétele az ágazati alapvizsga sikeres teljesítése.

A technikumi oktatást a 13. évfolyam végén lezáró szakmai vizsgába az ágazati alapvizsga eredményét 15%-os súlyaránnyal kell beszámítani.